Anne Grete Holmsgaard (SF), 2004-06-04:
Det her er en sag, der har været meget vigtig for SF, helt tilbage fra vi gik med i elforliget i 1999.
Hvorfor har den så været vigtig?
Det har den, fordi dengang gik elselskaberne fra et hvile i sig selv-princip over på markedsvilkår.
Det betød, at de fik mulighed for at opskrive deres værdier, og deres værdier blev opskrevet.
De værdier, der blev opskrevet, var jo ikke nogle, de havde indtjent på normale vilkår.
Det var nogle, de sådan set fik foræret i kraft af, at vi lavede den her lovændring, hvor det ikke længere var hvile i sig selv-princippet, men de almindelige markedsvilkår, der gjaldt.
Det ville efter vores mening allerede dengang have været helt urimeligt, hvis man fik mulighed for at overflytte underskud i kraft af sambeskatning.
Vi kom ved førstebehandlingen med et eksempel, der handlede om Elsam - og når vi brugte Elsam, var det, fordi Elsams regnskaber er offentligt tilgængelige - og der kunne man se ud af det, at for Elsams vedkommende ville det være et beløb på lige i underkanten af 2 mia. kr., man ville kunne udnytte skattemæssigt i forbindelse med sambeskatning.
Det ville selvfølgelig være fuldstændig urimeligt.
I forbindelse med elforsyningsloven tilbage i 1999 kom det ind i elforsyningsloven, at der var forbud mod sambeskatning af de her selskaber.
Det blev så siden underkendt af Landsskatteretten, og forslaget her skal føre det ind i selskabsskattelovgivningen.
Derfor er det meget vigtigt for os, at alle de her selskaber rent faktisk er omfattet. Sådan har jeg også opfattet det.
I svaret på spørgsmål 5 til denne her sag står der, at overgangsreglen i selskabsskattelovens § 35 o fandt anvendelse for alle elselskaber og - i parentes - for elektricitetsværker, der overgik fra skattefrihed til beskatning ved indførelse af skattepligt for elsektoren pr. 1. januar 2000.
Samtlige elselskaber, der overgik fra skattefrihed til skattepligt har således været omfattet af overgangsordningen i selskabsskattelovens § 35 o.
Det kan jeg kun forstå på den måde, at samtlige selskaber, der har fået opskrevet deres værdier, er omfattet af det her, uanset hvilke ændringer man har lavet i selskabskonstruktionen bagefter.
Men nu ved jeg også, at når vi snakker skattelovgivning, som bestemt ellers ikke er mit område, så er der ofte forskellige muligheder for at undslippe, og det er derfor meget vigtigt for os at få bekræftet, at det er samtlige selskaber, herunder Elsam, som fik opskrevet deres værdier med denne her lovgivning.
Hvis det ikke er tilfældet, må jeg sige, at så er der virkelig alvorlige problemer. Vi har, siden vi fandt ud af, at Landsskatteretten havde omgjort det her, arbejdet for at få denne her lovændring.
Jeg skrev allerede til ministeren for mere end 1 år siden og bad ham om at tage det her op, og det lykkedes så i forbindelse med vores energiforhandling at få en aftale om, at det her kom op.
Men jeg synes selvfølgelig, det er fuldstændig alarmerende, hvis jeg ikke kan være sikker på, at et selskab som Elsam - det her handler ikke kun om Elsam, det handler om Københavns Energi og alle de andre energiselskaber - rent faktisk er omfattet af det her forbud mod sambeskatning og udnyttelse af de skattemæssige underskud.